CELEX: 62014TN0667
Language: el
Date: 2014-09-12 00:00:00
Title: Υπόθεση T-667/14: Προσφυγή της 12ης Σεπτεμβρίου 2014 — Σλοβενία κατά Επιτροπής

10.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 395/58
            
         
      Προσφυγή της 12ης Σεπτεμβρίου 2014 — Σλοβενία κατά Επιτροπής
      (Υπόθεση T-667/14)
      (2014/C 395/71)
      Γλώσσα διαδικασίας: η σλοβενική
      
         Διάδικοι
      
      
         Προσφεύγουσα: Δημοκρατία της Σλοβενίας (εκπρόσωπος: L. Bembič, δικηγόρος)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την Εκτελεστική απόφαση 2014/458/ΕΕ της Επιτροπής, της 9ης Ιουλίου 2014, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα με τον αριθμό C(2014) 4479] (ΕΕ L 205, της 12.7.2014, σ. 62), κατά το μέρος που αφορά τη Δημοκρατία της Σλοβενίας, ειδικότερα δε σε σχέση με:
                  
                              —
                           
                           
                              τα σφάλματα κατά τον έλεγχο των μικρών γεωργικών εκτάσεων από πλευράς συμμορφώσεως προς τον ορισμό των αγροτεμαχίων, λόγος για τον οποίο εφαρμόστηκε κατ’ αποκοπή διόρθωση του 5 % επί των άμεσων ενισχύσεων για ποσό ανερχόμενο σε 115 956,46 ευρώ όσον αφορά το οικονομικό έτος 2011 και 131 269,23 ευρώ όσον αφορά το οικονομικό έτος 2012,
                           
                        
                              —
                           
                           
                              τη μη επέκταση των αποτελεσμάτων του ελέγχου σε περίπτωση αποκλίσεως μικρότερης του 3 %, λόγος για τον οποίο εφαρμόστηκε εξατομικευμένη διόρθωση επί των άμεσων ενισχύσεων για ποσό ανερχόμενο σε 1 771,90 ευρώ όσον αφορά το οικονομικό έτος 2010, 6 376,67 ευρώ όσον αφορά το οικονομικό έτος 2011 και 6 506,76 ευρώ όσον αφορά το οικονομικό έτος 2012,
                           
                        
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο υποστηρίζεται ότι η Επιτροπή, με τις διαπιστώσεις της ως προς τα σφάλματα κατά τον έλεγχο των μικρών γεωργικών εκτάσεων και κατά τον ορισμό των αγροτεμαχίων, υπέπεσε σε πρόδηλη πλάνη εκτιμήσεως, παρέλειψε να αιτιολογήσει την προσβαλλόμενη απόφαση και προσέβαλε την αρχή της νομιμότητας.
                  Η προσφεύγουσα υποστηρίζει ότι η Επιτροπή κακώς διαπίστωσε ότι το σλοβενικό σύστημα επιτρέπει στους γεωργούς να προσθέτουν, στη δήλωση των γεωργικών εκτάσεων, τις μακρόστενες ζώνες βοσκοτόπων που περιβάλλουν ειδικότερα τις εκτάσεις καλλιεργήσιμης γης, κατά τρόπο ώστε να καθίστανται επιλέξιμες οι επιφάνειες των γραφικά αναπαριστάμενων μονάδων αγροτεμαχίων των γεωργικών εκμεταλλεύσεων [grafične enote rabe zemljišča kmetijskega gospodarstva (GERK)], γεγονός που θα μπορούσε να οδηγήσει σε ανακριβείς μετρήσεις και, κατά συνέπεια, σε έγκριση αγροτεμαχίων η επιφάνεια των οποίων υπολείπεται της ελάχιστης απαιτούμενης κατά την έννοια του άρθρου 14, παράγραφος 4, του κανονισμού 796/2004 (1) ή του άρθρου 13, παράγραφος 9, του κανονισμού 1122/2009 (2).
               
            
                  2.
               
               
                  Με τον δεύτερο λόγο υποστηρίζεται ότι η Επιτροπή, με τις διαπιστώσεις της ως προς την αθέτηση της υποχρεώσεως επεκτάσεως των αποτελεσμάτων, παρέλειψε να αιτιολογήσει την προσβαλλόμενη απόφαση και προσέβαλε την αρχή της νομιμότητας.
                  Η προσφεύγουσα υποστηρίζει ότι, πρώτον, η Επιτροπή κακώς διαπίστωσε ότι στη Δημοκρατία της Σλοβενίας τα επιλεγόμενα κατά τον έλεγχο αγροτεμάχια εγκρίνονται κατά τρόπο τυχαίο και σε ποσοστό τουλάχιστον 50 % και ότι η μέθοδος επιλογής των γραφικά αναπαριστάμενων μονάδων αγροτεμαχίων των γεωργικών εκμεταλλεύσεων (GERK) δεν εξασφαλίζει επαρκή βαθμό αντιπροσωπευτικότητας και αξιοπιστίας, όπως απαιτεί ο κανονισμός 1122/2009 και, δεύτερον, ότι η Επιτροπή αθέτησε την υποχρέωση επεκτάσεως των αποτελεσμάτων (αναγωγής με παρεκβολή) κατά την έννοια της αιτιολογικής σκέψης 44 του εν λόγω κανονισμού.
               
            
         (1)  Κανονισμός (ΕΚ) 796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, καθώς και για την εφαρμογή της πολλαπλής συμμόρφωσης που προβλέπεται στον κανονισμό (ΕΚ) 479/2008 (ΕΕ L 141 της 30.04.2004 σ. 18).
      
         (2)  Κανονισμός (ΕΚ) 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (ΕΕ L 316 της 2.12.2009, σ. 65).